text:
че страната ответник не е нарушила съответните си задължения съгласно настоящата позиция.
 7. След решение срещу страната ищец в рамките на процедурата по параграф 5 от настоящия член страната ответник може да поиска от арбитражния съд, в срок от 30 дни от постановяването на решението му, да определи степен на спиране на изпълнението на задълженията по настоящото споразумение, която не надвишава равнището, еквивалентно на пропуснатите ползи или причинените вреди вследствие на прилагането на коригиращите мерки, ако прецени, че несъответствието на коригиращите мерки с параграф 1 или 2 от настоящия член е значително. В искането се предлага равнище на спиране в съответствие с параграф 1 или 2 от настоящия член и съответните принципи, определени в член 761. Страната ответник може да приложи равнището на спиране на изпълнението на задълженията по настоящото споразумение в съответствие със равнището на спиране, определено от арбитражния съд, не по-рано от 15 дни след постановяването на такова решение.
 8. Никоя от страните не може да се позовава на Споразумението за СТО или на друго международно споразумение, за да възпрепятства другата страна да спре изпълнението на задължения съгласно настоящия член.
 Член 507
 Обмен на данни
 Страните обменят информацията, необходима за подпомагане на изпълнението на настоящата позиция, при спазване на законодателството на всяка страна.
 Член 508
 Специализиран комитет по рибарството
 1. Специализираният комитет по рибарството може по-специално:
 а)
 да осигури форум за обсъждане и сътрудничество във връзка с устойчивото управление на риболовните дейности;
 б)
 да разглежда разработването на многогодишни стратегии за опазване и управление като основа за определяне на ОДУ и други мерки за управление;
 в)
 да разработва многогодишни стратегии за опазването и управлението на запаси извън квотите по член 500, параграф 2, буква б);
 г)
 да разглежда мерки за управление на рибарството и опазване, включително спешни мерки и мерки за гарантиране на селективността на риболова;
 д)
 да обмисля подходи за събиране на данни за целите на науката и управлението на рибарството, за споделяне на такива данни (включително на информация, свързана с мониторинга, контрола и налагането на спазване), и за консултации с научни структури във връзка с най-добрите налични научни становища;
 е)
 да обмисля мерки за осигуряване на съответствие с приложимите правила, включително съвместни програми за контрол, мониторинг и надзор, и за обмен на данни, за да се улеснят мониторингът на използването на възможностите за риболов и контролът и изпълнението;
 ж)
 да разработва насоките за определяне на ОДУ, посочени в член 499, параграф 5;
 з)
 да подготвя годишните консултации;
 и)
 да разглежда въпроси, свързани с определянето на пристанища за разтоварване, включително улесняването на своевременното уведомяване от страните за тези определяния и за всякакви промени в тях;
 й)
 да определя графици за уведомяване за мерките по член 496, параграф 3, за съобщаване на списъците на корабите по член 497, параграф 1 и уведомлението по член 498, параграф 7;
 к)
 да действа като форум за консултации съгласно член 501, параграф 2 и член 506, параграф 4;
 л)
 да разработва насоки в подкрепа на практическото прилагане на член 500;
 м)
 да разработва механизъм за доброволно прехвърляне през годината на възможности за риболов


text:
между страните, както е посочено в член 498, параграф 8; и
 н)
 да обмисля прилагането и изпълнението на член 502 и член 503.
 2. Специализираният комитет по рибарството може да приема мерки, включително решения и препоръки:
 а)
 за записване на въпроси, договорени между страните след консултации съгласно член 498;
 б)
 по отношение на всеки от въпросите по параграф 1, букви б), в), г), д), е), ж), и), й), л), м) и н) от настоящия член;
 в)
 за изменение на списъка на вече съществуващите международни задължения по член 496, параграф 2;
 г)
 във връзка с всеки друг аспект на сътрудничеството за устойчиво управление на рибарството съгласно настоящата позиция; и
 д)
 относно реда и условията за преглед по член 510.
 3. Съветът за партньорство има правомощието да изменя приложения 35, 36 и 37.
 Член 509
 Прекратяване
 1. Без да се засяга член 779 или член 521, всяка страна може по всяко време да прекрати настоящата позиция с писмено уведомление по дипломатически път. В този случай първа позиция, втора позиция, трета позиция и настоящата позиция престават да бъдат в сила на първия ден от деветия месец след датата на уведомлението.
 2. В случай на прекратяване на настоящата позиция съгласно параграф 1 от настоящия член, член 779 или член 521, задълженията, поети от страните съгласно настоящата позиция за текущата година към момента, в който настоящата позиция престава да бъде в сила, продължават да се прилагат до края на годината.
 3. Независимо от параграф 1 от настоящия член, втора позиция може да остане в сила, ако страните се споразумеят да включат съответните части от първа позиция, дял XI.
 4. Чрез дерогация от параграфи 1—3 от настоящия член и без да се засяга член 779 или член 521:
 а)
 освен ако не е договорено друго между страните, член 502, член 503 или всяка друга разпоредба от настоящата позиция, доколкото тя се отнася до договореностите, предвидени в посочените членове, остават в сила, докато:
 i)
 не бъдат прекратени от някоя от страните, като на другата страна се даде писмено предизвестие за прекратяване от три години; или
 ii)
 ако е по-ранна — датата, на която член 520, параграфи 3—5 престанат да бъдат в сила;
 б)
 за целите на буква а), подточка i), предизвестие за прекратяване може да бъде изпратено във връзка с един или повече от Департамент Гърнзи, Департамент Джърси или остров Ман, и член 502, член 503 и всяка друга разпоредба от настоящата позиция, доколкото тя се отнася до договореностите, предвидени в посочените членове, продължават да бъдат в сила за тези териториите, по отношение на които не е било дадено предизвестие за прекратяване; и
 в)
 за целите на буква а), подточка ii), ако член 520, параграфи 3—5 престават да бъдат в сила по отношение на един или повече (но не всички) от Департамент Гърнзи, Департамент Джърси или остров Ман, член 502, член 503 и всяка друга разпоредба от настоящата позиция, доколкото тя се отнася до договореностите, предвидени в посочените членове, продължават да бъдат в сила за тези териториите, по отношение на които член 520, параграфи 3—5 остават в

type: contracts

jurisdiction: EU


text:
сила.
 Член 510
 Клауза за преглед
 1. Страните, в рамките на Съвета за партньорство, правят съвместен преглед на изпълнението на настоящата позиция четири години след края на срока на корекция по член 1 от приложение 38 с цел да се прецени дали договореностите, включително по отношение на достъпа до водите, могат да бъдат допълнително кодифицирани и укрепени.
 2. Този преглед може да бъде повторен на последващи интервали от четири години след приключването на първия преглед.
 3. Страните вземат предварително решение относно реда и условията на прегледа чрез Специализирания комитет по рибарството.
 4. Прегледът позволява по-специално оценка по отношение на предходните години на:
 а)
 разпоредбите за взаимен достъп до водите съгласно член 500;
 б)
 дяловете от ОДУ, определени в приложения 35, 36 и 37;
 в)
 броя и степента на прехвърлянията като част от годишните консултации по член 498, параграф 4 и всички прехвърляния по член 498, параграф 8;
 г)
 колебанията в годишните ОДУ;
 д)
 спазването от двете страни на разпоредбите на настоящата позиция и спазването от страна на корабите на всяка страна на правилата, приложими за тези кораби, когато се намират във водите на другата страна;
 е)
 естеството и степента на сътрудничество по настоящата позиция; и
 ж)
 всеки друг елемент, за който страните вземат предварително решение чрез Специализирания комитет по рибарството.
 Член 511
 Връзка с други споразумения
 1. При спазване на параграф 2 настоящата позиция не засяга други съществуващи споразумения относно риболова от кораби, плаващи под знамето на някоя от страните, на територията под юрисдикция на другата страна.
 2. Настоящата позиция заменя и замества всички съществуващи споразумения или договорености по отношение на риболова от страна на риболовни кораби на Съюза в териториалното море, прилежащо към Департамент Гърнзи, Департамент Джърси или остров Ман, и по отношение на риболова от риболовни кораби на Обединеното кралство, регистрирани в Департамент Гърнзи, Департамент Джърси или остров Ман, в териториалното море, прилежащо към държава членка. Въпреки това, в случай че Съветът за партньорство е взел решение в съответствие с член 502 настоящото споразумение да престане да се прилага по отношение на Департамент Гърнзи, Департамент Джърси или остров Ман, съответните споразумения или договорености не се заменят и заместват по отношение на територията или териториите, за които е взето такова решение.
 ШЕСТА ПОЗИЦИЯ
 ДРУГИ РАЗПОРЕДБИ
 Член 512
 Определения
 Освен ако не е посочено друго, за целите на втора част, Протокола относно административната взаимопомощ по митнически въпроси и Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита, се прилагат следните определения:
 а)
 „митнически орган“ означава:
 i)
 по отношение на Съюза — службите на Европейската комисия, отговарящи за митническите въпроси, или по целесъобразност митническите администрации и всички други органи, оправомощени от държавите — членки на Съюза, да прилагат и налагат спазването на митническото законодателство, и
 ii)
 по отношение на Обединеното кралство — Her Majesty’s Revenue and Customs и всеки друг орган, отговарящ за митническите въпроси;
 б)
 „мито“ означава всички мита или налози от каквото и да било естество, налагани върху или във връзка


text:
с вноса на дадена стока, с изключение на:
 i)
 налог, еквивалентен на вътрешен данък, налаган в съответствие с член 19;
 ii)
 антидъмпингово, специално защитно, изравнително или защитно мито, прилагано съответно съгласно ГАТТ от 1994 г., Антидъмпинговото споразумение, Споразумението за селското стопанство, Споразумението за субсидиите и изравнителните мерки или Споразумението за защитните мерки; или
 iii)
 такса или друг налог, налагани върху вноса или във връзка с него, които са ограничени като сума до приблизителния размер на разходите за предоставените услуги;
 в)
 „CPC“ означава Централната класификация на продуктите (Statistical Papers Series M No. 77, Отдел „Международни икономически и социални въпроси“, Статистическа служба на Организацията на обединените нации, Ню Йорк, 1991 г.);
 г)
 „съществуващ“ означава действащ към датата на влизане в сила на настоящото споразумение;
 д)
 „стоки на някоя от страните“ означава местни продукти по смисъла на ГАТТ от 1994 г. и включва стоките с произход от тази страна;
 е)
 „Хармонизирана система“ или „ХС“ означава Хармонизираната система за описание и кодиране на стоките, включително всички правни забележки и изменения към нея, разработена от Световната митническа организация;
 ж)
 „позиция“ означава първите четири цифри в номера на тарифното класиране по Хармонизираната система;
 з)
 „юридическо лице“ означава всеки правен субект, надлежно учреден или организиран по друг начин съгласно приложимото право с цел печалба или с друга цел, който е частна или държавна собственост, включително дружество, доверителен фонд, съдружие, съвместно предприятие, еднолично предприятие или сдружение;
 и)
 „мярка“ означава всяка мярка, приета от някоя от страните, независимо дали във вид на закон, подзаконов акт, разпоредба, процедура, решение, административно действие, изискване или практика или под каквато и да било друга форма; (71)
 й)
 „мерки на някоя от страните“ означава мерки, приети или запазени в сила от:
 i)
 органи на централната власт или регионални или местни органи на управление; и
 ii)
 неправителствени организации, упражняващи правомощия, които са им делегирани от органи на централната власт или регионални или местни органи на управление;
 „мерки на някоя от страните“ включва мерки, приети или запазени в сила от структури, изброени в подточки i) и ii) чрез указване, ръководене или контролиране, пряко или непряко, на поведението на други структури по отношение на тези мерки;
 к)
 „физическо лице от някоя от страните“ означава (72):
 i)
 за Европейския съюз — гражданин на държава членка съгласно нейното право; (73) и
 ii)
 за Обединеното кралство — британски гражданин;
 л)
 „лице“ означава физическо или юридическо лице;
 м)
 „санитарна или фитосанитарна мярка“ означава всяка мярка по параграф 1 от приложение А към Споразумението за СФС;
 н)
 „трета държава“ означава държава или територия извън териториалния обхват на прилагане на настоящото споразумение;
 о)
 „СТО“ означава Световната търговска организация.
 Член 513
 Споразумения в рамките на СТО
 За целите на настоящото споразумение споразуменията на СТО са посочени, както следва:
 а)
 „Споразумение за селското стопанство“ означава Споразумението за селското стопанство, съдържащо се в приложение 1A към Споразумението за СТО;
 б)
 „Антидъмпингово споразумение“ означава Споразумението за прилагане на член VI от Общото споразумение за митата и търговията от 1994 г.;
 в)
 „ГАТС“ означава Общото споразумение по търговията с услуги, съдържащо се в приложение 1Б към Споразумението за


text:
СТО;
 г)
 „ГАТТ от 1994 г.“ означава Общото споразумение за митата и търговията от 1994 г., съдържащо се в приложение 1А към Споразумението за СТО;
 д)
 „СДП“ означава Споразумението за държавните поръчки в приложение 4 към Споразумението за СТО (74);
 е)
 „Споразумение за защитни мерки“ означава Споразумението за защитни мерки, съдържащо се в приложение 1A към Споразумението за СТО;
 ж)
 „Споразумение за СИМ“ означава Споразумението за субсидиите и изравнителните мерки, съдържащо се в приложение 1A към Споразумението за СТО;
 з)
 „Споразумение за СФС“ означава Споразумението за санитарните и фитосанитарните мерки, съдържащо се в приложение 1A към Споразумението за СТО;
 и)
 „Споразумение за ТПТ“ означава Споразумението за техническите пречки пред търговията, съдържащо се в приложение 1А към Споразумението за СТО;
 й)
 „Споразумение ТРИПС“ означава Споразумението за свързаните с търговията аспекти на правата върху интелектуалната собственост, съдържащо се в приложение 1В към Споразумението за СТО; и
 к)
 „Споразумение за СТО“ означава Маракешкото споразумение за създаване на Световната търговска организация, подписано в Маракеш на 15 април 1994 г.
 Член 514
 Създаване на зона за свободна търговия
 Страните създават зона за свободна търговия в съответствие с член XXIV от ГАТТ от 1994 г. и член V от ГАТС.
 Член 515
 Връзка със Споразумението за СТО
 Страните потвърждават своите права и задължения, произтичащи от Споразумението за СТО и други споразумения, по които те са страни.
 Никоя от разпоредбите на настоящото споразумение не може да се тълкува като задължаваща някоя от страните да действа по начин, който е несъвместим със задълженията ѝ по Споразумението за СТО.
 Член 516
 Съдебна практика на СТО
 Тълкуването и прилагането на разпоредбите на настоящата част вземат предвид съответните тълкувания в докладите на комисиите на СТО и на Апелативния орган, приети от органа за уреждане на спорове на СТО, както и в арбитражните решения съгласно Споразумението за уреждане на спорове.
 Член 517
 Изпълнение на задълженията
 Всяка страна приема каквито и да било общи или конкретни мерки, необходими за изпълнение на задълженията ѝ по настоящата част, включително тези, необходими за осигуряване на спазването им от централни, регионални или местни правителства и власти, както и от неправителствени органи при упражняване на делегирани им правомощия.
 Член 518
 Препращане към закони и други споразумения
 1. Освен ако не е посочено друго, когато в настоящата част се препраща към законовите и подзаконовите нормативни актове на някоя от страните, се разбира, че в тези законови и подзаконови нормативни актове се включват и измененията към тях.
 2. Освен ако не е посочено друго, когато към международни споразумения се препраща или са включени в настоящата част, изцяло или частично, се приема, че тези споразумения включват измененията към тях или техните последващи споразумения, които влизат в сила и за двете страни по споразумението на датата на подписване на настоящото споразумение или след нея. Ако възникнат каквито и да било въпроси по прилагането на разпоредбите на настоящата част в резултат на такива изменения или последващи споразумения, страните по споразумението могат при необходимост и по искане на всяка от тях да се консултират помежду си с цел намиране на взаимноприемливо решение по въпроса.


text:
Член 519
 Задачи на Съвета за партньорство във втора част
 Съветът за партньорство може:
 а)
 да приема решения за изменение на:
 i)
 втора част, първа позиция, дял I, глава 2 и приложенията към нея, в съответствие с член 68;
 ii)
 договореностите, определени в приложения 16 и 17, в съответствие с член 96, параграф 8;
 iii)
 Допълнения 15-А и 15-Б в съответствие с член 2, параграф 3 от приложение 15;
 iv)
 Допълнение 15-В, в съответствие с член 3, параграф 3 от приложение 15;
 v)
 допълнения 14-А, 14-Б, 14-В и 14-Г, в съответствие с член 1 от приложение 14;
 vi)
 Допълнения 12-А, 12-Б и 12-В, в съответствие с член 11 от приложение 12;
 vii)
 приложението относно одобрените икономически оператори, Протокола относно административната взаимопомощ по митнически въпроси, Протокола относно борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита, и списъка на стоките по член 117, параграф 2, в съответствие с член 122;
 viii)
 съответния подраздел съгласно раздел Б от приложение 25, в съответствие с член 293;
 ix)
 Приложения 26, 27 и 28, в съответствие с член 329;
 x)
 Член 364, параграф 4 в съответствие с посочения параграф, трето изречение от член 365, параграф 2 в съответствие с четвъртото изречение от същия параграф, член 365, параграф 3 в съответствие с посочения параграф, член 367 в съответствие с параграф 1 от посочения член и член 373 в съответствие с параграф 7 от посочения член;
 xi)
 член 502, член 503 и всяка друга разпоредба от пета позиция, в съответствие с член 502, параграф 4;
 xii)
 Приложения 35, 36 и 37, в съответствие с член 508, параграф 3;
 xiii)
 всяка друга разпоредба, протокол, допълнение или приложение, за които възможността за такова решение е изрично предвидена във настоящата част;
 б)
 да приема решения за тълкуване на разпоредбите на настоящата част.
 Член 520
 Географско прилагане
 1. Разпоредбите на настоящото споразумение относно тарифния режим на стоките, включително правилата за произход и временното спиране на прилагането на този режим, се прилагат и по отношение на Съюза към тези зони на митническата територия на Съюза, както е определена в член 4 от Регламент (ЕС) No 952/2013 на Европейския парламент и на Съвета (75), които не са обхванати от член 774, параграф 1, буква а).
 2. Без да се засяга член 774, параграфи 2, 3 и 4, правата и задълженията на страните съгласно настоящата част се прилагат и за всички райони отвъд териториалните води на всяка от страните, включително морското и океанското дъно и неговите недра, върху които съответната страна упражнява суверенни права или които са под нейна юрисдикция в съответствие с международното право, включително Конвенцията на Организацията на обединените нации по морско право, както и нейните законови и подзаконови актове, които са в съответствие с международното право (76).
 3. При спазване на изключенията, съдържащи се в параграф 4 от настоящия член, глави 1, 2 и 5 от дял I от първа позиция и протоколите и приложенията към тези глави се прилагат и по отношение на Обединеното кралство към териториите,


text:
посочени в член 774, параграф 2. За тази цел териториите, посочени в член 774, параграф 2, се смятат за част от митническата територия на Обединеното кралство. Митническите органи на териториите по член 774, параграф 2 отговарят за прилагането и изпълнението на тези глави и протоколите и приложенията към тези глави на съответните им територии. Позоваванията на „митнически орган“ в тези разпоредби се четат съответно. Въпреки това исканията и съобщенията, направени съгласно тези глави и протоколите и приложенията към тези глави, се управляват от митническия орган на Обединеното кралство.
 4. Член 110, приложение 18 и Протоколът относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита не се прилагат към Департамент Гърнзи или Департамент Джърси.
 5. Глава 3 и 4 от дял I от първа позиция и приложенията към тези глави се прилагат също, по отношение на Обединеното кралство, към териториите, посочени в член 774, параграф 2. Органите на териториите по член 774, параграф 2 отговарят за прилагането и изпълнението на тези глави и приложенията към тези глави на съответните им територии и релевантните позования се четат съответно. Въпреки това исканията и съобщенията, направени съгласно тези глави и приложенията към тези глави, се управляват от органите на Обединеното кралство.
 6. Без да се засягат член 779 и член 521, и освен ако не е договорено друго между страните, параграфи 3—5 от настоящия член остават в сила до по-ранната от следните дати:
 а)
 изтичане на период от три години след изпращането на писмено предизвестие за прекратяване до другата страна; или
 б)
 датата, на която член 502, член 503 и всяка друга разпоредба от пета позиция, доколкото тя се отнася до договореностите, предвидени в посочените членове, престават да бъдат в сила.
 7. За целите на параграф 6, буква а) уведомление за прекратяване може да бъде изпратено във връзка с един или повече от Департамент Гърнзи, Департамент Джърси или остров Ман, а параграфи 3—5 от настоящия член продължават да бъдат в сила за териториите, за които не е изпратено предизвестие за прекратяване.
 8. За целите на параграф 6, буква б), ако член 502, член 503 и всяка друга разпоредба от пета позиция, доколкото се отнася до договореностите, предвидени в посочените членове, престават да бъдат в сила по отношение на един или повече (но не всички) от Департамент Гърнзи, Департамент Джърси или остров Ман, параграфи 3—5 от настоящия член продължават да бъдат в сила за тези територии, по отношение на които член 502, член 503 и всяка друга разпоредба от пета позиция, доколкото тя се отнася до договореностите, предвидени в посочените членове, остават в сила.
 Член 521
 Прекратяване на втора част
 Без да се засяга член 779, всяка страна може да прекрати прилагането на настоящата част във всеки един момент чрез писмено уведомление по дипломатически път. В този случай настоящата част престава да бъде в сила на първия ден от деветия месец след датата на уведомлението. Четвърта позиция и Протоколът относно координацията в областта на социалната сигурност не се


text:
прекратяват съгласно настоящия член.
 ТРЕТА ЧАСТ
 ПРАВОПРИЛАГАНЕ И СЪДЕБНО СЪТРУДНИЧЕСТВО ПО НАКАЗАТЕЛНОПРАВНИ ВЪПРОСИ
 ДЯЛ I
 ОБЩИ РАЗПОРЕДБИ
 Член 522
 Цел
 1. Целта на настоящата част е да се уредят правоприлагането и съдебното сътрудничество между държавите членки и институциите, органите, службите и агенциите на Съюза, от една страна, и Обединеното кралство, от друга страна, във връзка с предотвратяването, разследването, разкриването и наказателното преследване на престъпления, както и с предотвратяването и борбата с изпирането на пари и финансирането на тероризма.
 2. Настоящата част се прилага единствено към правоприлагането и съдебното сътрудничество по наказателноправни въпроси, които се осъществяват изключително между Обединеното кралство, от една страна, и Съюза и държавите членки, от друга страна. Тя не се прилага към ситуации, възникващи между държавите членки или между държави членки и институции, органи, служби и агенции на Съюза, нито към дейностите на органи, отговарящи за опазването на националната сигурност, когато действат в тази сфера.
 Член 523
 Определения
 За целите на настоящата част се прилагат следните определения:
 а)
 „трета държава“ означава държава, която не е държава членка, нито Обединеното кралство;
 б)
 „специални категории лични данни“ означава лични данни, разкриващи расов или етнически произход, политически възгледи, религиозни или философски убеждения, или членство в синдикални организации, генетични данни, биометрични данни, обработвани единствено за целите на идентифицирането на физическо лице, данни за здравословното състояние или данни за сексуалния живот или сексуалната ориентация на физическо лице;
 в)
 „генетични данни“ означава всички лични данни, свързани с генетичните белези на физическо лице, наследени или придобити, които дават уникална информация за физиологията или здравето на това физическо лице и са получени, по-специално, от анализ на биологична проба от въпросното физическо лице;
 г)
 „биометрични данни“ означава лични данни, получени в резултат на специфично техническо обработване, които са свързани с физическите, физиологичните или поведенческите характеристики на дадено физическо лице и които позволяват или потвърждават уникалната идентификация на това физическо лице, като лицеви изображения или дактилоскопични данни;
 д)
 „обработване“ означава всяка операция или съвкупност от операции, извършвана с лични данни или набор от лични данни чрез автоматични или други средства, като събиране, записване, организиране, структуриране, съхранение, адаптиране или промяна, извличане, консултиране, употреба, разкриване чрез предаване, разпространяване или друг начин, по който данните стават достъпни, подреждане или комбиниране, ограничаване, изтриване или унищожаване;
 е)
 „нарушение на сигурността на лични данни“ означава нарушение на сигурността, което води до случайно или неправомерно унищожаване, загуба, промяна, неразрешено разкриване или достъп до лични данни, които се предават, съхраняват или обработват по друг начин;
 ж)
 „регистър с лични данни“ означава всеки структуриран набор от лични данни, достъпът до които се осъществява съгласно определени критерии, независимо дали е централизиран, децентрализиран или разпределен съгласно функционален или географски принцип;
 з)
 „Специализиран комитет по правоприлагане и съдебно сътрудничество“ означава комитетът с това име, създаден с член 8.
 Член 524
 Защита на правата на човека и основните свободи
 1. Предвиденото в настоящата част сътрудничество се основава на дългогодишното зачитане от страните и държавите членки на демокрацията, принципите на правовата държава и защитата на основните права и свободи на лицата, включително както са посочени във Всеобщата декларация за правата на


text:
човека и Европейската конвенция за правата на човека, както и на значението да се осигури упражняването на правата и свободите съгласно тази конвенция на местно равнище.
 2. Нищо в настоящата част не променя задължението за зачитане на основните права и правните принципи, както са отразени по-специално в Европейската конвенция за правата на човека и, в случая на Съюза и неговите държави членки, в Хартата на основните права на Европейския съюз.
 Член 525
 Защита на личните данни
 1. Предвиденото в тази част сътрудничество се основава на дългосрочния ангажимент на страните да гарантират високо равнище на защита на личните данни.
 2. За да отразят това високо равнище на защита, страните гарантират, че личните данни, обработвани съгласно тази част, подлежат на ефективни защитни мерки в съответните режими за защита на данните на страните, включително че:
 а)
 личните данни се обработват законосъобразно, безпристрастно и в съответствие с принципите за свеждане на данните до минимум, ограничаване в рамките на целта, точност и ограничение на съхранението;
 б)
 обработването на специални категории лични данни се разрешава единствено доколкото то е необходимо и при условие че се прилагат целесъобразни защитни мерки, съобразени с конкретните рискове от обработването;
 в)
 се осигурява ниво на сигурност, съобразено с риска от обработването, като се предприемат съответните технически и организационни мерки, особено по отношение на обработването на специални категории лични данни;
 г)
 на субектите на данни се предоставя юридически упражняемо право на достъп, коригиране и изтриване при спазването на евентуални ограничения, предвидени в правото, които представляват необходими и пропорционални мерки в едно демократично общество за защита на важни цели от обществен интерес;
 д)
 в случай на нарушение на сигурността на данните, пораждащо риск за правата и свободите на физически лица, компетентният надзорен орган се уведомява за нарушението без неоснователно забавяне; когато има вероятност нарушението да доведе до висок риск за правата и свободите на физически лица, субектите на данните също се уведомяват при спазването на евентуални ограничения, предвидени в правото, които представляват необходими и пропорционални мерки в едно демократично общество за защита на важни цели от обществен интерес;
 е)
 по-нататъшно предаване на трета държава е разрешено единствено при спазване на подходящи за това предаване условия и защитни мерки, които гарантират, че нивото на защита не се нарушава;
 ж)
 контролирането на спазването на мерките за защита на данните и принудителното изпълнение на тези мерки се извършва от независими органи; както и
 з)
 на субектите на данни се предоставя юридически упражняемо право на ефективна административна и съдебна защита в случай на нарушение на мерките за защита на данните.
 3. Обединеното кралство, от една страна, и Съюзът, включително от името на всяка от своите държави членки, от друга страна, уведомяват Специализирания комитет по правоприлагане и съдебно сътрудничество за надзорните органи, отговарящи за надзора на изпълнението и гарантирането на спазването на правилата за защита на данните, приложими към сътрудничеството съгласно настоящата част. Надзорните органи си сътрудничат, за да гарантират спазването на настоящата част.
 4. Разпоредбите относно защитата на личните данни, установени в настоящата част, се прилагат за обработването на лични данни изцяло или частично с автоматизирани средства,


text:
както и за обработването с други средства на лични данни, които са част от регистър с лични данни или са предназначени да бъдат част от регистър с лични данни.
 5. Настоящият член не засяга прилагането на специалните разпоредби в настоящата част, отнасящи се до обработването на лични данни.
 Член 526
 Обхват на сътрудничеството, когато държава членка вече не участва в аналогични мерки съгласно правото на Съюза
 1. Настоящият член се прилага, ако държава членка престане да участва в или да се ползва с права съгласно разпоредби от правото на Съюза, отнасящи се до правоприлагането и съдебното сътрудничество по наказателноправни въпроси, които са аналогични на някои от съответните разпоредби от настоящата част.
 2. Обединеното кралство може да уведоми писмено Съюза за намерението си да прекрати прилагането на съответните разпоредби от настоящата част по отношение на въпросната държава членка.
 3. Уведомление, дадено съгласно параграф 2, влиза в действие на посочената в него дата, която не може да бъде по-рано от датата, на която държавата членка престава да участва в разпоредбите от правото на Съюза по параграф 1 или да се ползва с права съгласно тези разпоредби.
 4. Ако Обединеното кралство даде уведомление съгласно настоящия член, че възнамерява да прекрати прилагането на съответните разпоредби от настоящата част, Специализираният комитет по правоприлагане и съдебно сътрудничество заседава, за да вземе решение относно необходимите мерки, за да се гарантира, че всяко сътрудничество, започнато съгласно настоящата част и засегнато от прекратяването, се приключва по целесъобразен начин. Във всеки случай, що се отнася до всички лични данни, получени чрез сътрудничество съгласно съответните разпоредби от настоящата част преди прекратяването на тяхното прилагане, страните гарантират, че след влизането в сила на прекратяването нивото на защита при предаването на личните данни се запазва.
 5. Съюзът уведомява писмено Обединеното кралство по дипломатически път за датата, на която държавата членка ще възобнови участието си в посочените разпоредби от правото на Съюза или ползването на предоставяните от тях права. Прилагането на съответните разпоредби от настоящата част се възобновява на посочената дата или, в случай че се извършва по-късно, на първия ден от месеца след датата, на която е дадено уведомлението.
 6. С цел улесняване на прилагането на настоящия член, Съюзът уведомява Обединеното кралство, ако държава членка престане да участва в или да се ползва с права съгласно разпоредби от правото на Съюза, отнасящи се до правоприлагането и съдебното сътрудничество по наказателноправни въпроси, които са аналогични със съответните разпоредби от настоящата част.
 ДЯЛ II
 ОБМЕН НА ДАННИ ЗА ДНК, ЗА ПРЪСТОВИ ОТПЕЧАТЪЦИ И ЗА РЕГИСТРАЦИЯТА НА ПРЕВОЗНИ СРЕДСТВА
 Член 527
 Цел
 Целта на настоящия дял е въвеждането на реципрочно сътрудничество между компетентните правоприлагащи органи на Обединеното кралство, от една страна, и държавите членки, от друга страна, във връзка с автоматизираното предаване на ДНК профили, на дактилоскопични данни и на някои национални данни за регистрацията на превозни средства.
 Член 528
 Определения
 За целите на настоящия дял се прилагат следните определения:
 а)
 „компетентен правоприлагащ орган“ означава национален полицейски, митнически или друг орган, оправомощен съгласно националното право да разкрива, предотвратява и разследва нарушения или престъпни дейности и да


text:
упражнява власт и да прилага принудителни мерки в контекста на подобни дейности; агенции, органи или други звена, които се занимават изключително с въпроси на националната сигурност, не са компетентни правоприлагащи органи за целите на настоящия дял;
 б)
 „търсене“ и „сравняване“, както са използвани в членове 530, 531, 534 и 539, означават процедурите, с които се установява дали има съвпадение между, съответно, ДНК данни или дактилоскопични данни, които са съобщени от една държава, и ДНК данни или дактилоскопични данни, съхранявани в базите данни на една, няколко или всички останали държави;
 в)
 „автоматизирано търсене“, както е използвано в член 537, означава процедура за онлайн достъп с цел извършване на справка в базите данни на една, няколко или всички останали държави;
 г)
 „некодираща част от ДНК“ означава хромозомни сектори, които нямат генетичен израз, т.е. за тях не е известно да осигуряват функционални свойства на даден организъм;
 д)
 „ДНК профил“ означава буквен или цифров код, който представлява набор от идентификационни характеристики на некодиращата част на анализирана проба човешка ДНК, т.е. определена молекулярна структура в различните части на ДНК (локуси);
 е)
 „референтни ДНК данни“ означава ДНК профил и референтен номер; референтните ДНК данни включват само ДНК профили, създадени от некодиращата част на ДНК, и референтен номер; референтните ДНК данни не съдържат никакви данни, от които субектът им може да бъде пряко идентифициран; референтни ДНК данни, които не са приписани на никое физическо лице (неидентифицирани ДНК профили), следва да бъдат разпознаваеми като такива;
 ж)
 „референтен ДНК профил“ означава ДНК профил на идентифицирано лице;
 з)
 „неидентифициран ДНК профил“ означава ДНК профил, получен от следи, събрани по време на разследване на престъпления и принадлежащи на лице, което все още не е идентифицирано;
 и)
 „забележка“ означава маркиране на ДНК профил от държава в нейната национална база данни, посочващо, че вече е имало съвпадение на този ДНК профил при търсене или сравняване от друга държава;
 й)
 „дактилоскопични данни“ означава изображения на пръстови отпечатъци, изображения на латентни пръстови отпечатъци, отпечатъци на длани, латентни изображения на отпечатъци от длани, както и модели на такива изображения (кодирани признаци (minutiae), когато те се съхраняват и обработват в автоматизирана база данни;
 к)
 „дактилоскопични референтни данни“ означава дактилоскопични данни и референтен номер; дактилоскопичните референтни данни не съдържат никакви данни, от които субектът на данните може да бъде пряко идентифициран; дактилоскопичните референтни данни, които не са приписани на никое физическо лице (неидентифицирани дактилоскопични данни), следва да бъдат разпознаваеми като такива;
 л)
 „данни за регистрацията на превозни средства“ означава съвкупността от данни, посочени в глава 3 от приложение 39;
 м)
 „конкретно дело“, както е използвано в член 530, параграф 1, второ изречение, в член 534, параграф 1, второ изречение и в член 537, параграф 1, означава отделна следствена или прокурорска преписка; ако такава преписка съдържа повече от един ДНК профил или повече от един елемент от дактилоскопични данни или данни за регистрацията на превозно средство, те могат да бъдат изпратени заедно като едно искане;
 н)
 „лабораторна дейност“ означава мярка, предприета в лаборатория за откриване и събиране на следи по предмети, както и разработка, анализ и разчитане на доказателства,


text:
получени в рамките на криминалистични анализи, относно ДНК профили и дактилоскопични данни, с цел предоставяне на експертизи или обмен на доказателства, получени в рамките на криминалистични анализи;
 о)
 „резултати от лабораторни дейности“ означава всякакви аналитични резултати и пряко свързаното с тях тълкуване;
 п)
 „структура, предоставяща услуги във връзка с криминалистичните анализи“ означава всяка организация, публична или частна, която извършва лабораторни дейности по искане на компетентните правоприлагащи или съдебни органи;
 р)
 „национален орган по акредитация“ означава единственият орган в дадена държава, оправомощен от държавата да извършва акредитация.
 Член 529
 Създаване на национални файлове с ДНК анализи
 1. Държавите създават и поддържат национални файлове с ДНК анализи за разследване на престъпления.
 2. За целите на прилагането на настоящия дял държавите осигуряват наличието на референтни ДНК данни от своите национални файлове с ДНК анализи, както е упоменато в параграф 1.
 3. Държавите декларират националните файлове с ДНК анализи, към които са приложими членове 529 – 532 и членове 535, 536 и 539, и условията за автоматизирано търсене, както са посочени в член 530, параграф 1.
 Член 530
 Автоматизирано търсене на ДНК профили
 1. При разследването на престъпления държавите разрешават на националните звена за контакт на други държави, посочени в член 535, достъп до референтни ДНК данни от техните файлове с ДНК анализи, с правомощието да провеждат автоматизирано търсене чрез сравняване на ДНК профили. Търсенето може да се осъществява само по конкретни дела и в съответствие с националното право на молещата държава.
 2. Ако автоматизирано търсене покаже, че предоставен ДНК профил съвпада с ДНК профили, въведени в претърсвания от замолената държава файл, замолената държава изпраща на националното звено за контакт на молещата държава по автоматизиран път референтните ДНК данни, с които е намерено съвпадение. Ако не може да бъде установено съвпадение, това се съобщава автоматично.
 Член 531
 Автоматизирано сравняване на ДНК профили
 1. При разследването на престъпления държавите, чрез своите национални звена за контакт, сравняват ДНК профилите от своите неидентифицирани ДНК профили с всички ДНК профили от референтните данни на другите национални файлове с ДНК анализи в съответствие с взаимно приети практически договорености между засегнатите държави. ДНК профилите се предоставят и сравняват в автоматизирана форма. Неидентифицираните ДНК профили се предоставят само за сравнение, когато това е предвидено в националното право на молещата държава.
 2. Ако в резултат на сравнението по параграф 1 държава открие, че предоставени от друга държава ДНК профили съвпадат с профили от собствените ѝ файлове с ДНК анализи, тя незабавно предоставя на националното звено за контакт на другата държава референтните ДНК данни, с които е намерено съвпадение.
 Член 532
 Събиране на клетъчен материал и предоставяне на ДНК профили
 Когато по текущо разследване или наказателно производство няма наличен ДНК профил за дадено физическо лице на територията на замолената държава, последната осигурява правно сътрудничество, като събира и изследва клетъчен материал от това физическо лице и предоставя получения ДНК профил на молещата държава, при условие че:
 а)
 молещата държава посочи целта, за която се иска това;
 б)
 молещата държава представи заповед за разследване или изложение на компетентния орган, както е предвидено в националното право


text:
на тази държава, в което се посочва, че изискванията за събиране и изследване на клетъчен материал биха били изпълнени, ако съответното физическо лице се намира на територията на молещата държава; както и
 в)
 съгласно правото на замолената държава са изпълнени изискванията за събиране и изследване на клетъчен материал и за предоставяне на получения ДНК профил.
 Член 533
 Дактилоскопични данни
 За целите на прилагането на настоящия дял държавите осигуряват наличието на дактилоскопични референтни данни от файла за националните автоматизирани системи за идентификация на пръстови отпечатъци, създадени за предотвратяване и разследване на престъпления.
 Член 534
 Автоматизирано търсене на дактилоскопични данни
 1. За целите на предотвратяването и разследването на престъпления държавите разрешават на националните звена за контакт на други държави, посочени в член 535, достъп до референтните данни в създадените от тях за тази цел автоматизирани системи за идентификация на пръстови отпечатъци, като им предоставят правомощията да провеждат автоматизирано търсене чрез сравняване на дактилоскопични данни. Търсенето може да се осъществява само по конкретни дела и в съответствие с националното право на молещата държава.
 2. Потвърждаването на съвпадение на дактилоскопични данни с референтни данни, съхранявани от замолената държава, се осъществява от националното звено за контакт на молещата държава посредством автоматизирано предоставяне на референтните данни, необходими за ясно съвпадение.
 Член 535
 Национални звена за контакт
 1. За целите на предоставянето на данни, както е посочено в членове 530, 531 и 534, държавите определят национални звена за контакт.
 2. По отношение на държавите членки националните звена за контакт, определени за аналогичен обмен на данни в рамките на Съюза, се разглеждат като национални звена за контакт за целите на настоящия дял.
 3. Правомощията на националните звена за контакт се уреждат от приложимото национално право.
 Член 536
 Предоставяне на допълнителни лични данни и друга информация
 Ако процедурата, упомената в членове 530, 531 и 534, покаже съвпадение между ДНК профили или дактилоскопични данни, предоставянето на допълнителни налични лични данни и друга информация относно референтните данни се урежда от националното право, в т.ч. правилата за правна помощ, на замолената държава, без да се накърнява член 539, параграф 1.
 Член 537
 Автоматизирано търсене на данни за регистрацията на превозни средства
 1. За предотвратяване и разследване на престъпления и в работата си по други нарушения, попадащи в юрисдикцията на съдилищата или на прокуратурата на молещата държава, както и за поддържане на обществената сигурност, държавите предоставят на националните звена за контакт на други държави, както е посочено в параграф 2, достъп до следните национални данни за регистрация на превозните средства, с правомощието да провеждат автоматизирано търсене по конкретни дела:
 а)
 данни, свързани с притежатели или държатели; и
 б)
 данни, свързани с превозни средства.
 2. Търсене по силата на параграф 1 може да се прави само по пълен номер на шасито или пълен регистрационен номер и в съответствие с националното право на молещата държава.
 3. За целите на предоставянето на данни, предвидено в параграф 1, държавите определят национално звено за контакт за постъпващите искания от други държави. Правомощията на националните звена за контакт се уреждат от приложимото национално право.
 Член 538
 Акредитация на структурите,


text:
предоставящи услуги във връзка с криминалистичните анализи и извършващи лабораторни дейности
 1. Държавите гарантират, че техните структури, предоставящи услуги във връзка с криминалистичните анализи и извършващи лабораторни дейности, са акредитирани от национален орган по акредитация като съответстващи на EN ISO/IEC 17025.
 2. Всяка държава гарантира, че резултатите от работата на акредитирани структури, предоставящи услуги във връзка с криминалистичните анализи и извършващи лабораторни дейности в други държави, се признават от нейните органи, натоварени с превенцията, разкриването и разследването на престъпления, за еднакво надеждни с резултатите от работата на националните структури, предоставящи услуги във връзка с криминалистичните анализи и извършващи лабораторни дейности, които са акредитирани по EN ISO/IEC 17025.
 3. Компетентните правоприлагащи органи на Обединеното кралство не извършват търсене и автоматизирано сравняване съгласно членове 530, 531 и 534 преди Обединеното кралство да е въвело и приложило мерките по параграф 1 от настоящия член.
 4. Параграфи 1 и 2 не засягат националните правила за преценяване на доказателствата от съда.
 5. Обединеното кралство уведомява Специализирания комитет по правоприлагането и съдебното сътрудничество за текста на основните разпоредби, приети за въвеждане и прилагане на разпоредбите на настоящия член.
 Член 539
 Мерки за прилагане
 1. За целите на настоящия дял държавите предоставят на компетентните правоприлагащи органи на други държави достъп до всички категории налични данни с цел търсене и сравняване при същите условия, при които те са достъпни за търсене и сравняване за националните компетентни правоприлагащи органи. Държавите предоставят допълнителни налични лични данни и друга информация, свързана с референтните данни, както е посочено в член 536, на компетентните органи на други държави за целите на настоящия дял, при условия, които са равнопоставени на условията, при които те биха били предоставени на национални органи.
 2. В приложение 39 се установяват технически и процедурни спецификации за целите на прилагането на процедурите, упоменати в членове 530, 531, 534 и 537.
 3. Декларациите, направени от държавите членки в съответствие с Решения 2008/615/ПВР (77) и 2008/616/ПВР (78) на Съвета, са приложими и в техните отношения с Обединеното кралство.
 Член 540
 Предварителна оценка
 1. За да бъде проверено доколко Обединеното кралство е изпълнило условията, установени в член 539 и приложение 39, по отношение на Обединеното кралство и при условия и организация, приемливи за него, се провеждат посещение с цел оценка и пилотно изпитване, доколкото това се изисква съгласно приложение 39. При всички положения се провежда пилотно изпитване по отношение на търсенето на данни съгласно член 537.
 2. Въз основа на доклад за цялостна оценка от посещението с цел оценка и, когато е приложимо, от пилотното изпитване, както са посочени в параграф 1, Съюзът определя датата или датите, от които държавите членки могат да предоставят лични данни на Обединеното кралство съгласно настоящия дял.
 3. До приключването на оценката по параграф 1, държавите членки могат да предоставят на Обединеното кралство лични данни съгласно предвиденото в членове 530, 531, 534 и 536 от датата на влизане в сила на настоящото споразумение до датата или датите, определени от Съюза в съответствие с параграф 2 от настоящия член, но не по-късно от девет месеца след влизането в сила


text:
на настоящото споразумение. Специализираният комитет по правоприлагане и съдебно сътрудничество може да удължи еднократно този период с не повече от девет месеца.
 Член 541
 Спиране и прекратяване на прилагането
 1. Ако Съюзът смята, че е нужно настоящият дял да бъде изменен поради това, че правото на Съюза, отнасящо се до предмета, уреден от настоящия дял, е изменено съществено или е в процес да бъде изменено съществено, той може да уведоми съответно Обединеното кралство с цел постигане на съгласие по официално изменение на настоящото споразумение по отношение на настоящия дял. След такова уведомление страните започват консултации.
 2. Ако в срок от девет месеца след това уведомление страните не постигнат споразумение за изменение на настоящия дял, Съюзът може да реши да спре прилагането на настоящия дял или на разпоредби от настоящия дял за срок до девет месеца. Преди този срок да изтече страните могат да се договорят да удължат спирането на прилагането за допълнителен срок с продължителност до девет месеца. Ако до изтичането на срока на спирането страните не са постигнали споразумение за изменение на настоящия дял, разпоредбите, чието прилагане е било спряно, престават да се прилагат на първия ден от месеца след изтичането на срока на спирането, освен ако Съюзът не уведоми Обединеното кралство, че вече не желае изменение на настоящия дял. В такъв случай действието на разпоредбите на настоящия дял, чието прилагане е било спряно, се възстановява.
 3. Ако прилагането на някоя от разпоредбите на настоящия дял е спряно съгласно настоящия член, Специализираният комитет по правоприлагане и съдебно сътрудничество заседава, за да вземе решение относно необходимите стъпки, за да се гарантира, че всяко сътрудничество, започнато съгласно настоящия дял и засегнато от спирането, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящия дял преди разпоредбите, чието прилагане е било спряно, да престанат да се прилагат временно, страните гарантират, че след влизането в сила на спирането нивото на защита, при което личните данни са били предадени, се запазва.
 ДЯЛ III
 ПРЕДАВАНЕ И ОБРАБОТВАНЕ НА РЕЗЕРВАЦИОННИ ДАННИ НА ПЪТНИЦИТЕ
 Член 542
 Обхват
 1. С настоящия дял се уреждат правилата, съгласно които резервационните данни на пътниците могат да бъдат предавани на, обработвани и използвани от компетентния орган на Обединеното кралство при полети между Съюза и Обединеното кралство, и се установяват конкретни предпазни мерки в тази връзка.
 2. Настоящият дял се приложим за въздушни превозвачи, които изпълняват пътнически полети между Съюза и Обединеното кралство.
 3. Настоящият дял се прилага също за въздушни превозвачи, учредени или съхраняващи данни в Съюза и изпълняващи пътнически полети до и от Обединеното кралство.
 4. В настоящия дял се предвижда също полицейско и съдебно сътрудничество по наказателноправни въпроси между Обединеното кралство и Съюза във връзка с PNR данните.
 Член 543
 Определения
 За целите на настоящия дял се прилагат следните определения:
 а)
 „въздушен превозвач“ означава предприятие за въздушен транспорт с валиден оперативен лиценз или еквивалентен документ, който позволява извършването на превози на пътници по въздух между Обединеното кралство и Съюза;
 б)
 „резервационни данни на пътниците“ (PNR) означава запис на


text:
изискванията за пътуването на всеки пътник, в който се съдържа цялата информация, необходима за обработване и контролиране на резервацията от въздушните превозвачи, извършващи резервацията, и от участващите въздушни превозвачи за всяко пътуване, резервирано от пътник или от негово име, без значение дали записът се съдържа в системи за резервации, системи за контрол на излитанията, използвани за регистрация на пътниците преди полета, или сходни системи със същите функционални възможности; по-конкретно, както се използва в настоящия дял, PNR данните съдържат елементите, посочени в приложение 40;
 в)
 „компетентен орган в Обединеното кралство“ означава органът на Обединеното кралство, който е натоварен с получаването и обработването на PNR данните по настоящото споразумение; ако Обединеното кралство има повече от един компетентен орган, то предвижда система за обслужване на едно гише за данни на пътниците, която позволява на въздушните превозвачи да предават PNR данни на единна входна точка за предаване на данни, и определя единно звено за контакт за целите на получаването и отправянето на искания съгласно член 546;
 г)
 „звена за данни за пътниците“ (ЗДП) означава създадените или посочените от държавите членки звена, които отговарят за получаването и обработването на PNR данните;
 д)
 „тероризъм“ означава всяко престъпление, посочено в списъка в приложение 45;
 е)
 „тежко престъпление“ означава престъпление, наказуемо с лишаване от свобода или с мярка за задържане за максимален срок от най-малко три години съгласно националното право на Обединеното кралство.
 Член 544
 Цели на използването на PNR данните
 1. Обединеното кралство гарантира, че PNR данните, получени съгласно настоящия дял, се обработват само с цел предотвратяване, разкриване, разследване или наказателно преследване на терористични престъпления или тежки престъпления и за целите на извършването на контрол върху обработването на PNR данните при условията, определени в настоящото споразумение.
 2. В изключителни случаи PNR данните могат да бъдат обработвани от компетентния орган в Обединеното кралство, когато това е необходимо за защитата на жизнените интереси на физическо лице, като:
 а)
 риск от смърт или тежка телесна повреда; или
 б)
 значителен риск за общественото здраве, по-специално според международно признати стандарти.
 3. Компетентният орган в Обединеното кралство може да обработва PNR данни и в отделни случаи, когато разкриването на съответни PNR данни е разпоредено от съд или административен трибунал в Обединеното кралство в производство, пряко свързано с някоя от целите, посочени в параграф 1.
 Член 545
 Гарантиране предоставянето на PNR данни
 1. Съюзът гарантира, че въздушните превозвачи не са възпрепятствани да предават PNR данни на компетентния орган в Обединеното кралство съгласно настоящия дял.
 2. Съюзът гарантира, че въздушните превозвачи могат да предават PNR данни на компетентния орган в Обединеното кралство чрез упълномощени представители, които действат от името и за сметка на въздушен превозвач, съгласно настоящия дял.
 3. Обединеното кралство не изисква от въздушните превозвачи да предоставят елементи от PNR данни, които не са вече събрани или не са държани от въздушния превозвач с цел резервиране.
 4. Обединеното кралство заличава при получаването им данни, които са му били предадени от въздушен превозвач съгласно настоящия дял, ако съответният елемент на данните не е посочен в приложение 40.
 Член 546
 Полицейско и съдебно сътрудничество
 1. Компетентният


text:
орган в Обединеното кралство обменя с Европол или Евроюст, в рамките на съответните им правомощия, или със ЗДП на държавите членки цялата относима и целесъобразна аналитична информация, съдържаща PNR данни, възможно най-бързо в конкретните случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.
 2. По искане на Европол или Евроюст в рамките на съответните им правомощия или на ЗДП на държава членка компетентният орган в Обединеното кралство обменя PNR данни, резултатите от обработването на тези данни или аналитична информация, съдържаща PNR данни, в конкретни случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.
 3. ЗДП на държавите членки обменят с компетентния орган в Обединеното кралство цялата относима и целесъобразна аналитична информация, съдържаща PNR данни, възможно най-бързо в конкретните случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.
 4. По искане на компетентния орган в Обединеното кралство ЗДП на държавите членки обменят PNR данни, резултатите от обработването на тези данни или аналитична информация, съдържаща PNR данни, в конкретни случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.
 5. Страните гарантират, че информацията по параграфи 1—4 се обменя в съответствие със споразуменията и договореностите в областта на правоприлагането или обмена на информация между Обединеното кралство и Европол, Евроюст или съответната държава членка. По-конкретно, обменът на информация с Европол по настоящия член се осъществява по сигурната линия за връзка, създадена за обмен на информация чрез Европол.
 6. Компетентният орган в Обединеното кралство и ЗДП на държавите членки гарантират, че по силата на параграфи 1—4 се обменя само минималният необходим обем PNR данни.
 Член 547
 Недискриминация
 Обединеното кралство гарантира, че защитните мерки, прилагани при обработването на PNR данните, важат за всички физически лица при равни условия без незаконна дискриминация.
 Член 548
 Използване на специални категории лични данни
 По силата на настоящия дял се забранява всякакво обработване на специални категории лични данни. Доколкото PNR данните, които се предават на компетентния орган в Обединеното кралство, съдържат специални категории лични данни, същият изтрива въпросните данни.
 Член 549
 Сигурност и цялост на данните
 1. Обединеното кралство прилага регулаторни, процедурни или технически мерки, за да защити PNR данните срещу случаен, незаконен или неразрешен достъп, обработване или загуба.
 2. Обединеното кралство гарантира проверка на съответствието и защитата, сигурността, поверителността и целостта на данните. В тази връзка Обединеното кралство:
 а)
 прилага към PNR данните процедури за криптиране, разрешаване и документиране;
 б)
 ограничава достъпа до PNR данни до кръга на оправомощените служители;
 в)
 държи PNR данните в сигурна физическа среда, която е защитена с контрол на достъпа; и
 г)
 въвежда механизъм, чрез който се гарантира, че запитванията за PNR данни се извършват по начин, съответстващ на член 544.
 3. Ако PNR данните на физическо лице са били предмет на неразрешен достъп или неразрешено разкриване, Обединеното кралство предприема мерки за уведомяване на това физическо лице, за намаляване на риска от вреди и за извършване на коригиращи действия.
 4. Компетентният орган в


text:
Обединеното кралство без отлагане уведомява Специализирания комитет по правоприлагане и съдебно сътрудничество за всички съществени случаи на случаен, незаконен или неразрешен достъп, обработване или загуба на PNR данни.
 5. Обединеното кралство гарантира, че всяко нарушение на сигурността на данните, по-специално водещо до непреднамерено или незаконно унищожаване или непреднамерена загуба, промяна, неразрешено разкриване или достъп, или всяка незаконна форма на обработване, подлежи на ефективни и възпиращи коригиращи мерки, които могат да включват санкции.
 Член 550
 Прозрачност и осведомяване на пътниците
 1. Компетентният орган в Обединеното кралство публикува на своя уебсайт следната информация:
 а)
 списък на законодателството, разрешаващо събирането на PNR данни;
 б)
 целите на събирането на PNR данни;
 в)
 начина за защита на PNR данните;
 г)
 начина и степента, до която могат да бъдат разкрити PNR данни;
 д)
 информация относно правата на достъп, коригиране, добавяне на бележки и средствата за правна защита; както и
 е)
 информация за контакт с цел отправяне на запитвания.
 2. Страните работят със заинтересованите трети страни, напр. браншовете на авиацията и на пътуванията по въздух, за насърчаване на прозрачността в момента на резервация относно целите на събирането, обработването и използването на PNR данните и за това как може да се поискат достъп, корекция и правна защита. Въздушните превозвачи предоставят на пътниците ясна и съдържателна информация относно предаването на PNR данни по настоящия дял, в т.ч. подробности за получаващия орган, целта на предаването и правото да се изиска от получаващия орган достъп до и корекция на личните данни на пътника, които са били предадени.
 3. Ако PNR данните, съхранявани в съответствие с член 552, са били използвани съгласно условията, определени в член 553, или са били разкрити в съответствие с член 555 или член 556, Обединеното кралство уведомява съответните пътници писмено, индивидуално и в разумен срок, след като вече няма опасност това уведомление да попречи на разследванията от съответните държавни органи и доколкото имащата отношение информация за връзка с пътниците е на разположение или може да бъде изтеглена чрез полагане на разумни усилия. Уведомлението включва информация за това как засегнатото физическо лице може да търси защита по административен или съдебен ред.
 Член 551
 Автоматична обработка на PNR данните
 1. Компетентният орган в Обединеното кралство гарантира, че автоматичната обработка на PNR данните се основава на недискриминационни, конкретни и надеждни предварително определени модели и критерии, които да му позволят:
 а)
 да постигне резултати по отношение на физически лица, за които може да има основателно подозрение, че са замесени или са участвали в тероризъм или тежко престъпление; или
 б)
 при изключителни обстоятелства, да защити жизнените интереси на което и да било физическо лице, съгласно посоченото в член 544, параграф 2.
 2. Компетентният орган в Обединеното кралство гарантира, че базите данни, с които ще се сравняват PNR данните, са надеждни, актуални и ограничени до тези, които се използват от него във връзка с целите, посочени в член 544.
 3. Обединеното кралство не взема никакви решения, които оказват значително неблагоприятно въздействие върху физическо лице, единствено въз основа на автоматична обработка на PNR данни.
 Член 552
 Съхраняване на PNR данни
 1. Обединеното кралство не


text:
съхранява PNR данни повече от пет години от датата, на която е получило PNR данните.
 2. Не по-късно от шест месеца от посоченото в параграф 1 предаване на PNR данни всички PNR данни се деперсонализират чрез прикриване на следните елементи, които могат да послужат за непосредствено идентифициране на пътника, за когото се отнасят PNR данните, или на друго физическо лице:
 а)
 имена, включително имената на други пътници, съдържащи се в PNR данните, и броят на пътниците, пътуващи заедно, съдържащ се в PNR данните;
 б)
 адреси, телефонни номера и информация за електронна връзка с пътника, лицата, направили резервацията за полета на пътника, лицата, чрез които може да се осъществи връзка с пътника, използващ въздушен транспорт, и лицата, които трябва да бъдат уведомени в случай на извънредна ситуация;
 в)
 цялата налична информация за плащането и фактурирането, доколкото тя съдържа данни, които биха могли да послужат за идентифицирането на физическо лице;
 г)
 информация за редовни пътници;
 д)
 друга допълнителна информация (OSI), информация за специални услуги (SSI) и информация за заявки за специални услуги (SSR), доколкото тя съдържа данни, които биха могли да послужат за идентифицирането на физическо лице; и
 е)
 данни от предварителна информация за пътниците (API), които са били събрани.
 3. Компетентният орган в Обединеното кралство може да разкрие PNR данни само ако това е необходимо за извършването на разследвания за целите, посочени в член 544. Достъп до тези неприкрити PNR данни имат само ограничен брой специално оправомощени служители.
 4. Независимо от параграф 1, Обединеното кралство заличава PNR данните на пътниците след отпътуването им от страната, освен ако оценка на риска показва, че тези данни е необходимо да бъдат съхранени. За да се установи такава нужда, Обединеното кралство посочва обективни доказателства, от които може да се направи извод, че някои пътници са рискови от гледна точна на борбата с тероризма и тежките престъпления.
 5. За целите на параграф 4, освен ако не е налице информация за точната дата на отпътуването, за дата на отпътуването следва да се приема последният ден от срока на максималния законен престой на съответния пътник в Обединеното кралство.
 6. Използването на данните, съхранени съгласно настоящия член, се извършва при спазване на условията, определени в член 553.
 7. Независим административен орган в Обединеното кралство оценява ежегодно подхода, прилаган от компетентния орган в Обединеното кралство, по отношение на необходимостта от съхраняване на PNR данните съгласно параграф 4.
 8. Независимо от параграфи 1, 2 и 4 Обединеното кралство може да съхранява PNR данните, изисквани за конкретно действие, преглед, разследване, принудителна мярка, съдебно производство, наказателно преследване или изпълнение на санкции, до приключването им.
 9. Обединеното кралство заличава PNR данните в края на периода на съхраняване на PNR данните.
 10. Параграф 11 се прилага поради специалните обстоятелства, които възпрепятстват Обединеното кралство да извърши техническите адаптации, необходими за трансформирането на системите за обработване на PNR, които Обединеното кралство използваше, докато към него се прилагаше правото на Съюза, в системи, които ще позволяват заличаването на PNR данни в съответствие с параграф 4.
 11. Обединеното кралство може да предвиди временни дерогации от параграф 4 за междинен


text:
период, чиято продължителност е предвидена в параграф 13, докато Обединеното кралство извърши техническите адаптации възможно най-скоро. По време на междинния период компетентният орган в Обединеното кралство възпрепятства използването на PNR данните, които трябва да бъдат заличени в съответствие с параграф 4, чрез прилагането на следните допълнителни защитни мерки към посочените PNR данни:
 а)
 PNR данните са достъпни само за ограничен брой оправомощени служители и само когато този достъп е необходим, за да се определи дали PNR данните следва да бъдат заличени в съответствие с параграф 4;
 б)
 искането за използване на PNR данните се отхвърля, когато данните трябва да бъдат заличени в съответствие с параграф 4, и вече не се предоставя достъп до тези данни, когато документацията, посочена в буква г) от настоящия параграф, сочи, че има по-ранно искане за използване, което е било отхвърлено;
 в)
 заличаването на PNR данните се извършва възможно най-скоро, като се полагат най-големи усилия за това и се вземат под внимание специалните обстоятелства, посочени в параграф 10; и
 г)
 в съответствие с член 554 посоченото по-долу се документира и съответната документация се предоставя на независимия административен орган, посочен в параграф 7 от настоящия член:
 i)
 всички искания за използване на PNR данни;
 ii)
 датата и часът на достъпа до PNR данните за целите на преценката дали се налага заличаване на PNR данните;
 iii)
 отхвърлянето на искането за използване на PNR данни на основание, че PNR данните е трябвало да бъдат заличени съгласно параграф 4, включително датата и часът на отхвърлянето; и
 iv)
 датата и часът на заличаване на PNR данните в съответствие с буква в) от настоящия параграф.
 12. Девет месеца след влизането в сила на настоящото споразумение, както и една година след това, ако междинният период бъде удължен с една година, Обединеното кралство предоставя на Специализирания комитет по правоприлагане и съдебно сътрудничество:
 а)
 доклад от независимия административен орган, посочен в параграф 7 от настоящия член, който съдържа становището на надзорния орган на Обединеното кралство, посочен в член 525, параграф 3, дали защитните мерки, предвидени в параграф 11 от настоящия член, са били ефективно приложени; както и
 б)
 оценката на Обединеното кралство дали специалните обстоятелства, посочени в параграф 10 от настоящия член, продължават да са налице, заедно с описание на положените усилия за трансформиране на системите на Обединеното кралство за обработване на PNR в системи, които ще позволяват PNR данните да бъдат заличавани в съответствие с параграф 4 от настоящия член.
 13. Специализираният комитет по правоприлагане и съдебно сътрудничество провежда заседание до една година след влизането в сила на настоящото споразумение, за да разгледа доклада и оценката, предоставени съгласно параграф 12. Ако специалните обстоятелства, посочени в параграф 10, продължават да са налице, Съветът за партньорство удължава с една година междинния период, посочен в параграф 11. Съветът за партньорство удължава междинния период с още една, последна година при същите условия и съгласно същата процедура като за първото удължаване, ако наред с това е отбелязан значителен напредък, въпреки че все още не е възможно системите на Обединеното кралство за обработване на PNR да бъдат трансформирани в системи,


text:
които ще позволят PNR данните да бъдат заличавани в съответствие с параграф 4.
 14. Ако Обединеното кралство смята, че отказът на Съвета за партньорство да предостави някое от тези удължавания, не е обоснован, то може да спре прилагането на настоящия дял с едномесечно предизвестие.
 15. На третата година от датата на влизане в сила на настоящото споразумение параграфи 10—14 престават да се прилагат.
 Член 553
 Условия за използването на PNR данни
 1. Компетентният орган в Обединеното кралство може да използва PNR данните, съхранени съгласно член 552, за цели, различни от проверки по сигурността и граничен контрол, в т.ч. за разкриване съгласно член 555 и член 556, само когато нови обстоятелства, базирани на обективни основания, сочат, че PNR данните на един или повече пътници биха могли реално да допринесат за постигането на целите, посочени в член 544.
 2. Използването на PNR данни от компетентния орган в Обединеното кралство съгласно параграф 1 подлежи на предварителен контрол от съд или от независим административен орган в Обединеното кралство въз основа на мотивирано искане от компетентния орган в Обединеното кралство, подадено съгласно националната правна рамка на процедурите по предотвратяване, разкриване или наказателно преследване на престъпления, със следните изключения:
 а)
 в надлежно обосновани неотложни случаи; или
 б)
 за проверка на надеждността и разпространението на предварително определените модели и критерии, на които се основава автоматичната обработка на PNR данните, или за определяне на нови модели и критерии за такова обработване.
 Член 554
 Регистриране и документиране на обработването на PNR данни
 Компетентният орган в Обединеното кралство регистрира и документира всяко обработване на PNR данни. Той използва това регистриране и документиране единствено:
 а)
 за да извършва самоконтрол и да проверява законосъобразността на обработването на данни;
 б)
 за да гарантира надлежно целостта на данните;
 в)
 за да гарантира сигурността на обработването на данните; и
 г)
 за да осъществява контрол.
 Член 555
 Разкриване в Обединеното кралство
 1. Компетентният орган в Обединеното кралство не разкрива PNR данни пред други публични органи в Обединеното кралство, освен когато са изпълнени следните условия:
 а)
 PNR данните се разкриват пред публични органи, чиито функции са пряко свързани с целите, посочени в член 544;
 б)
 PNR данните се разкриват само за всеки отделен случай;
 в)
 в конкретните обстоятелства разкриването е необходимо за целите, посочени в член 544;
 г)
 разкрива се само минималният необходим обем PNR данни;
 д)
 получаващият публичен орган осигурява защита, равностойна на защитните мерки, описани в настоящия дял; и
 е)
 получаващият публичен орган не разкрива PNR данните на друго образувание освен ако разкриването не е разрешено от компетентния орган в Обединеното кралство в съответствие с условията, определени в настоящия параграф.
 2. Когато се предава аналитична информация, съдържаща PNR данни, получени по силата на настоящия дял, се спазват защитните мерки, предвидени в настоящия член.
 Член 556
 Разкриване извън Обединеното кралство
 1. Обединеното кралство гарантира, че компетентният орган в Обединеното кралство не разкрива PNR данни пред публични органи в трети държави, освен когато са изпълнени всички следни условия:
 а)
 PNR данните се разкриват пред публични органи, чиито функции са пряко свързани с целите, посочени в член 544;


text:
б)
 PNR данните се разкриват само за всеки отделен случай;
 в)
 PNR данните се разкриват само ако това се налага за целите, посочени в член 544;
 г)
 разкрива се само минималният необходим обем PNR данни; и
 д)
 третата държава, пред която се разкриват данните, е сключила споразумение със Съюза, осигуряващо защита на личните данни съпоставима с настоящото споразумение, или е обект на решение на Европейската комисия съгласно правото на Съюза, с което се установява, че третата държава осигурява адекватно равнище на защита на данните по смисъла на правото на Съюза.
 2. Като изключение от параграф 1, буква д) компетентният орган в Обединеното кралство може да предава PNR данни на трета държава, ако:
 а)
 ръководителят на този орган или старши служител, специално оправомощен от този ръководител, смята, че разкриването е необходимо за предотвратяването и разследването на сериозна и непосредствена заплаха за обществената сигурност или за защитата на жизнените интереси на физическо лице; и
 б)
 третата държава предостави писмено уверение съгласно договореност, споразумение или друг акт, че информацията ще бъде защитена в съответствие със защитните мерки, приложими съгласно правото на Обединеното кралство към обработването на PNR данни, получени от Съюза, включително защитните мерки, определени в настоящия дял.
 3. Предаването в съответствие с параграф 2 от настоящия член се документира. При поискване тази документация се предоставя на надзорния орган, посочен в член 525, параграф 3, включително датата и часа на предаването, информация относно получаващия орган, основанието за предаването и предадените PNR данни.
 4. Ако в съответствие с параграф 1 или параграф 2 компетентният орган в Обединеното кралство разкрива PNR данни, събрани съгласно настоящия дял и с произход от държава членка, компетентният орган в Обединеното кралство уведомява възможно най-скоро властите на въпросната държава членка за разкриването. Обединеното кралство извършва това уведомяване в съответствие със споразуменията или договореностите в областта на правоприлагането или обмена на информация между Обединеното кралство и тази държава членка.
 5. Когато се предава аналитична информация, съдържаща PNR данни, получени по силата на настоящия дял, се прилагат защитните мерки, предвидени в настоящия член.
 Член 557
 Метод на предаване
 Въздушните превозвачи предават PNR данните на компетентния орган в Обединеното кралство изключително въз основа на метода за предаване „push“, чрез който въздушните превозвачи предават PNR данните в базата данни на компетентния орган в Обединеното кралство, и в съответствие със следните процедури, които трябва да бъдат спазени от въздушните превозвачи, с които те:
 а)
 предават PNR данните по електронен път в съответствие с техническите изисквания на компетентния орган в Обединеното кралство или в случай на технически проблем — по всякакъв друг подходящ начин, който осигурява подходяща степен на сигурност на данните;
 б)
 предават PNR данните, като използват договорен формат на съобщенията; и
 в)
 предават PNR данните по сигурен начин, като използват широко достъпни протоколи, изисквани от компетентния орган в Обединеното кралство.
 Член 558
 Честота на предаване
 1. Компетентният орган в Обединеното кралство изисква от въздушните превозвачи да предават PNR данните:
 а)
 първоначално не по-рано от 96 часа преди обявения час на излитане; и
 б)
 не повече от пет пъти, както е посочено от компетентния орган


text:
в Обединеното кралство.
 2. Компетентният орган в Обединеното кралство разрешава на въздушните превозвачи да ограничат предаването на данни, посочено в буква б) от параграф 1, до актуализиране на PNR данните, предадени съгласно буква а) от същия параграф.
 3. Компетентният орган в Обединеното кралство уведомява въздушните превозвачи за определените часове за предаване.
 4. В конкретни случаи когато има сведения, че е необходим допълнителен достъп до PNR данни, за да се реагира на конкретна заплаха, свързана с целите, посочени в член 544, компетентният орган в Обединеното кралство може да изиска от въздушен превозвач да предостави PNR данни преди, между или след плановите предавания. При извършването на тази преценка компетентният орган в Обединеното кралство действа премерено и пропорционално и използва метода на предаване, описан в член 557.
 Член 559
 Сътрудничество
 Компетентният орган в Обединеното кралство и ЗДП на държавите членки си сътрудничат за осигуряване на съгласуваност на режимите си за обработване на PNR данни по начин, който допълнително укрепва сигурността на физическите лица в Обединеното кралство, Съюза и на други места.
 Член 560
 Изключване на дерогация
 Настоящият дял не трябва да се тълкува като дерогация от задължение между Обединеното кралство и държавите членки или трети държави за отправяне или отговаряне на искане в рамките на инструмент за взаимопомощ.
 Член 561
 Консултации и преглед
 1. Страните се уведомяват взаимно за всички мерки, които предстои да бъдат приети и които могат да имат последици за настоящия дял.
 2. При извършването на съвместни прегледи по настоящия дял, както е посочено в член 691, параграф 1, страните отделят особено внимание на необходимостта и пропорционалността на обработването и съхранението на PNR данни за всяка от целите, предвидени в член 544. Съвместните прегледи включват също проверка на това как компетентният орган в Обединеното кралство е гарантирал, че предварително определените модели, критерии и бази данни, упоменати в член 551, са надеждни, относими и актуални, имайки предвид статистическите данни.
 Член 562
 Спиране на сътрудничеството по настоящия дял
 1. Ако някоя от страните смята, че продължаването на прилагането на настоящия дял вече не е целесъобразно, тя може да уведоми другата страна, че възнамерява да спре прилагането на настоящия дял. След такова уведомление страните започват консултации.
 2. Ако до 6 месеца от посоченото уведомление страните не постигнат договореност, всяка от страните може да реши да спре прилагането на настоящия дял за срок до шест месеца. Преди този срок да изтече страните могат да се договорят да удължат спирането на прилагането за допълнителен срок с продължителност до шест месеца. Ако до изтичане на срока на спирането страните не са постигнали договореност относно настоящия дял, той престава да се прилага на първия ден от месеца след изтичането на срока на спирането, освен ако уведомяващата страна не уведоми другата страна, че желае да оттегли уведомлението. В такъв случай действието на разпоредбите на настоящия дял се възстановява.
 3. Ако прилагането на настоящия дял е спряно съгласно настоящия член, Специализираният комитет по правоприлагане и съдебно сътрудничество заседава, за да вземе решение относно необходимите стъпки, за да се гарантира, че всяко сътрудничество, започнато съгласно настоящия дял и засегнато от


text:
спирането, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящия дял преди разпоредбите, чието прилагане е било спряно, да престанат да се прилагат временно, страните гарантират, че след влизането в сила на спирането нивото на защита, при което са били предадени личните данни, се запазва.
 ДЯЛ IV
 СЪТРУДНИЧЕСТВО ОТНОСНО ОПЕРАТИВНАТА ИНФОРМАЦИЯ
 Член 563
 Сътрудничество относно оперативната информация
 1. Целта на настоящия дял е страните да гарантират, че компетентните органи на Обединеното кралство и на държавите членки са в състояние, при спазване на условията на националното си право, в рамките на правомощията си и доколкото това не е предвидено в други дялове на настоящата част, да си оказват взаимно съдействие чрез предоставянето на относима информация за целите на:
 а)
 предотвратяването, разследването, разкриването или наказателното преследване на престъпления;
 б)
 изпълнението на наказания за престъпления;
 в)
 защитата от и предотвратяването на заплахи за обществената безопасност; както и
 г)
 предотвратяването и борбата с изпирането на пари и финансирането на тероризма.
 2. За целите на настоящия дял „компетентен орган“ означава национален полицейски, митнически или друг орган, компетентен съгласно националното право да предприема дейности за целите, посочени в параграф 1.
 3. Информация, включително информация за издирвани или изчезнали лица или предмети, може да бъде поискана от компетентен орган на Обединеното кралство или на държава членка или да бъде спонтанно предоставена на компетентен орган на Обединеното кралство или на държава членка. Информацията може да бъде предоставена в отговор на искане или спонтанно при спазване на изискванията на националното право, което се прилага към предоставящия компетентен орган, и в рамките на правомощията му.
 4. Информация може да бъде поискана и предоставена, доколкото изискванията на националното право, приложимо към молещия или предоставящия компетентен орган, не предвиждат искането или предоставянето на информация да се отправя или изпраща посредством съдебни органи.
 5. При спешни случаи предоставящият компетентен орган отговаря на искане или предоставя спонтанно информацията възможно най-скоро.
 6. Към момента на отправяне на искането или на по-късен етап компетентен орган на молещата държава може, в съответствие с приложимото национално право, да поиска съгласието на предоставящата държава информацията да бъде използвана за доказателствени цели в производства пред съдебен орган. Предоставящата държава може, при спазване на изискванията в дял VIII и на изискванията съгласно националното право, което се прилага към нея, да даде съгласие информацията да бъде използвана за доказателствени цели пред съдебен орган в молещата държава. По същия начин, когато информацията се предоставя спонтанно, предоставящата държава може да даде съгласие информацията да бъде използвана за доказателствени цели пред съдебен орган в получаващата държава. Когато не е дадено съгласие съгласно настоящия параграф, получената информация не се използва за доказателствени цели в производства пред съдебен орган.
 7. Предоставящият компетентен орган може, съгласно съответното национално право, да постави условия за използването на предоставената информация.
 8. По силата на настоящия дял компетентен орган може да предостави всякаква информация, с която разполага, при спазване на изискванията на националното право, което се прилага към него, и в рамките на неговите правомощия. Това може да включва


text:
информация от други източници само ако по-нататъшното предаване на тази информация е разрешено в рамката, съгласно която информацията е била получена от предоставящия компетентен орган.
 9. Информация може да се предоставя съгласно настоящия дял чрез всякакви подходящи канали за връзка, включително сигурната линия за връзка, която служи за предоставянето на информация чрез Европол.
 10. Настоящият член не засяга действието или сключването на двустранни споразумения между Обединеното кралство и държавите членки, при условие че държавите членки действат в съответствие с правото на Съюза. Той не засяга също така други правомощия на компетентните органи на Обединеното кралство или на държавите членки съгласно приложимото национално или международно право за предоставяне на съдействие чрез споделяне на информация за целите, посочени в параграф 1.
 ДЯЛ V
 СЪТРУДНИЧЕСТВО С ЕВРОПОЛ
 Член 564
 Цел
 Целта на настоящия дял е да бъдат установени отношения на сътрудничество между Европол и компетентните органи на Обединеното кралство, за да бъдат подпомогнати и засилени действията на държавите членки и на Обединеното кралство, както и взаимното им сътрудничество по предотвратяване и борба с тежките престъпления, тероризма и видовете престъпления, които засягат общ интерес, обхванат от политика на Съюза, както е посочено в член 566.
 Член 565
 Определения
 За целите на настоящия дял се прилагат следните определения:
 а)
 „Европол“ означава Агенцията на Европейския съюз за сътрудничество в областта на правоприлагането, създадена с Регламент (ЕС) 2016/794 на Европейския парламент и на Съвета (79) (наричан по-долу „Регламента за Европол“);
 б)
 „компетентен орган“ означава за Съюза — Европол, а за Обединеното кралство — национален правоприлагащ орган, отговарящ по националното право за предотвратяване и борба с престъпленията.
 Член 566
 Видове престъпления
 1. Сътрудничеството, установено с настоящия дял, се отнася до видовете престъпления от компетентността на Европол, както са изброени в приложение 41, включително свързаните с тях престъпления.
 2. Свързани престъпления са престъпленията, извършени с цел набавяне на средства за извършване на видовете престъпления, посочени в параграф 1, престъпленията, извършени с цел подпомагане или извършване на такива деяния, и престъпленията, извършени за осигуряване на безнаказаност за такива деяния.
 3. При промяна в списъка на видовете престъпления, за които Европол е компетентна съгласно правото на Съюза, Специализираният комитет по правоприлагане и съдебно сътрудничество може, по предложение на Съюза, да измени съответно приложение 41 от датата на влизане в действие на промяната в компетентността на Европол.
 Член 567
 Обхват на сътрудничеството
 В допълнение към обмена на лични данни при условията, посочени в настоящия дял, и в съответствие със задачите на Европол, описани в Регламента за Европол, сътрудничеството може да включва по-специално:
 а)
 обмен на информация, като специализирани познания;
 б)
 общи ситуационни доклади;
 в)
 резултати от стратегически анализ;
 г)
 информация за процедури по наказателно разследване;
 д)
 информация за методите за предотвратяване на престъпления;
 е)
 участие в дейности по обучение; и
 ж)
 предоставяне на съвети и съдействие по отделни наказателни разследвания, както и оперативно сътрудничество.
 Член 568
 Национални звена за контакт и служители за връзка
 1. Обединеното кралство определя национално звено за контакт, което да действа като централно звено за контакт между Европол и компетентните органи на Обединеното кралство.
 2. Обменът на информация


text:
между Европол и компетентните органи на Обединеното кралство се извършва между Европол и националното звено за контакт, посочено в параграф 1. Това обаче не изключва прекия обмен на информация между Европол и компетентните органи на Обединеното кралство, ако бъде счетено за целесъобразно както от Европол, така и от съответните компетентни органи.
 3. Националното звено за контакт ще бъде също централно звено за контакт във връзка с контрола, поправките и изтриването на лични данни.
 4. За улесняване на сътрудничеството, установено съгласно настоящия дял, Обединеното кралство командирова един или повече служители за връзка в Европол. Европол може да командирова един или повече служители за връзка в Обединеното кралство.
 5. Обединеното кралство осигурява неговите служители за връзка да имат бърз и, когато е технически възможно, пряк достъп до съответните национални бази данни на Обединеното кралство, които са им необходими за изпълнение на техните задължения.
 6. Броят на служителите за връзка, подробностите за задачите им, техните права и задължения и свързаните с тях разходи се уреждат с работни договорености, сключени между Европол и компетентните органи на Обединеното кралство, както е посочено в член 577.
 7. Служителите за връзка от Обединеното кралство и представителите на компетентните органи на Обединеното кралство могат да бъдат канени на работни съвещания. Служителите за връзка на държавите членки и служителите за връзка на трети държави, представителите на компетентните органи от държавите членки и трети държави, персоналът на Европол и други заинтересовани страни могат да присъстват на заседания, организирани от служителите за връзка или от компетентните органи на Обединеното кралство.
 Член 569
 Обмен на информация
 1. Обменът на информация между компетентните органи се извършва в съответствие с целта и разпоредбите на настоящия дял. Лични данни се обработват само за конкретните цели, посочени в параграф 2.
 2. Компетентните органи ясно посочват, най-късно в момента на предаване на лични данни, конкретната цел или цели, за които се предават личните данни. При предаване на Европол целта или целите на подобно предаване се посочват в съответствие с конкретните цели на обработването, посочени в Регламента за Европол. Ако предаващият компетентен орган не е направил това, получаващият компетентен орган, в съгласие с предаващия орган, обработва личните данни, за да определи тяхната релевантност и целта или целите, за които обработването на личните данни следва да продължи. Компетентните органи могат да обработват лични данни за цел, различна от тази, за която те са били предоставени, само ако това им бъде разрешено от предаващия компетентен орган.
 3. Компетентните органи, които получават личните данни, поемат ангажимент в смисъл, че тези данни ще бъдат обработвани само за целта, за която са били предадени. Личните данни се изтриват веднага след като престанат да бъдат необходими за целта, за която са били предадени.
 4. Европол и компетентните органи на Обединеното кралство определят, без неоснователно забавяне и не по-късно от шест месеца след получаването на личните данни, дали и до каква степен тези лични данни са необходими за целта, за която са били предадени, и уведомяват за това предаващия орган.
 Член 570
 Ограничения на достъпа до и по-нататъшното използване на предадените лични данни
 1. В


text:
момента на предаване на лични данни предаващият компетентен орган може да посочи ограниченията за достъпа до тях или за използването им, по общ или конкретен начин, включително що се отнася до тяхното по-нататъшно предаване, изтриване или унищожаване след определен период от време или по-нататъшното им обработване. Ако необходимостта от подобни ограничения стане ясна след като личните данни са били предадени, предаващият компетентен орган уведомява съответно получаващия компетентен орган.
 2. Получаващият компетентен орган спазва всички ограничения на достъпа до или по-нататъшното използване на личните данни, посочени от предаващия компетентен орган както е описано в параграф 1.
 3. Всяка страна гарантира, че информацията, предадена съгласно настоящия дял, е била събрана, съхранявана и предадена съгласно съответната ѝ правна уредба. Всяка страна гарантира, доколкото е възможно, че тази информация не е била получена в нарушение на правата на човека. Тази информация не се предава, ако, доколкото е разумно предвидимо, тя би могла да се използва за искане, произнасяне или изпълнение на смъртна присъда или на каквато и да било форма на жестоко или нехуманно отношение.
 Член 571
 Различни категории субекти на данни
 1. Предаването на лични данни по отношение на пострадали от престъпления, свидетели или други лица, които могат да предоставят информация относно престъпления, или по отношение на лица под осемнадесетгодишна възраст се забранява, освен ако това предаване е строго необходимо и пропорционално по конкретни дела за предотвратяване или борба с престъпления.
 2. Обединеното кралство и Европол гарантират поотделно, че по отношение на обработването на лични данни съгласно параграф 1 се прилагат допълнителни защитни мерки, в т.ч. ограничения на достъпа, допълнителни мерки за сигурност и ограничения на по-нататъшните предавания.
 Член 572
 Улесняване на движението на лични данни между Обединеното кралство и Европол
 В интерес на постигането на взаимни оперативни ползи страните полагат усилия да си сътрудничат в бъдеще с цел да гарантират, че обменът на данни между Европол и компетентните органи на Обединеното кралство се извършва възможно най-бързо, и да обмислят включването на нови процеси и технически развития, които могат да спомогнат за тази цел, като едновременно с това отчитат факта, че Обединеното кралство не е държава членка.
 Член 573
 Оценка на надеждността на източника и точността на информацията
 1. Компетентните органи посочват доколкото е възможно, най-късно в момента на предаване на информацията, надеждността на източника на информацията въз основа на следните критерии:
 а)
 когато няма съмнение относно достоверността, надеждността и компетентността на източника или ако информацията е предоставена от източник, който се е доказал като надежден във всички случаи;
 б)
 когато информацията е предоставена от източник, който в повечето случаи се е доказал като надежден;
 в)
 когато информацията е предоставена от източник, който в повечето случаи се е оказал ненадежден;
 г)
 когато надеждността на източника не може да бъде оценена.
 2. Компетентните органи посочват доколкото е възможно, най-късно в момента на предаване на информацията, точността на информацията въз основа на следните критерии:
 а)
 информация, чиято точност е несъмнена;
 б)
 информация, която е известна лично на източника, но не е известна лично на служителя, който я предава;
 в)
 информация, която не е известна лично


text:
на източника, но е потвърдена от друга, вече записана информация;
 г)
 информация, която не е известна лично на източника и не може да бъде потвърдена.
 3. Ако въз основа на информация, с която вече разполага, получаващият компетентен орган стигне до заключението, че оценката на информацията или на нейния източник, предоставена от предаващия компетентен орган съгласно параграфи 1 и 2, се нуждае от корекция, той уведомява посочения компетентен орган и прави опит да договори изменение на оценката. Получаващият компетентен орган не променя оценката на получената информация или на нейния източник без такава договореност.
 4. Ако компетентен орган получи информация без оценка, той прави опит, доколкото е осъществимо и по възможност съгласувано с предаващия компетентен орган, да оцени надеждността на източника или точността на информацията въз основа на информация, с която вече разполага.
 5. Ако не може да се направи надеждна оценка, информацията се оценява, както е посочено в параграф 1, буква г) и параграф 2, буква г).
 Член 574
 Сигурност на обмена на информация
 1. Техническите и организационните мерки, въведени за гарантиране на сигурността на обмена на информация по настоящия дял, се определят в административни договорености между Европол и компетентните органи на Обединеното кралство, както е посочено в член 577.
 2. Страните се договарят за установяването, внедряването и експлоатацията на сигурна линия за връзка за целите на обмена на информация между Европол и компетентните органи на Обединеното кралство.
 3. Административните договорености между Европол и компетентните органи на Обединеното кралство, посочени в член 576, уреждат реда и условията на използване на сигурната линия за връзка.
 Член 575
 Отговорност за неразрешено или неправилно обработване на лични данни
 1. Компетентните органи носят отговорност, съгласно своите съответни правни рамки, за евентуални вреди, причинени на физически лица поради правни или фактически грешки в обменената информация. Нито Европол, нито компетентните органи на Обединеното кралство могат да претендират, че другият компетентен орган е предал неточна информация, с цел да се освободят от отговорност спрямо увреденото лице съгласно съответните им правни рамки.
 2. Ако Европол или компетентните органи на Обединеното кралство бъдат осъдени да заплатят претърпени вреди поради това, че някой от тях е използвал информация, която е била погрешно предадена от насрещната страна или е била предадена в резултат на неизпълнение от насрещната страна на нейни задължения, сумата, платена като обезщетение по параграф 1 от Европол или от компетентните органи на Обединеното кралство, се възстановява от насрещната страна, освен ако информацията е била използвана в разрез с настоящия дял.
 3. Европол и компетентните органи на Обединеното кралство не изискват един от друг заплащане за наказателни или некомпенсационни обезщетения съгласно параграфи 1 и 2.
 Член 576
 Обмен на класифицирана и на чувствителна некласифицирана информация
 Обменът и защитата на класифицирана и на чувствителна некласифицирана информация, ако е необходимо съгласно настоящия дял, се уреждат с работни и административни договорености, както е упоменато в член 577, между Европол и компетентните органи на Обединеното кралство.
 Член 577
 Работни и административни договорености
 1. Подробностите за сътрудничеството между Обединеното кралство и Европол, когато такива са необходими за допълване и изпълнение на разпоредбите на настоящия дял,


text:
са предмет на работни договорености в съответствие с член 23, параграф 4 от Регламента за Европол и на административни договорености в съответствие с член 25, параграф 1 от Регламента за Европол, сключени между Европол и компетентните органи на Обединеното кралство.
 2. Без да се засягат разпоредбите на настоящия дял и като се взема под внимание статута на Обединеното кралство на държава, която не е държава членка, Европол и компетентните органи на Обединеното кралство включват, с решение на управителния съвет на Европол, в работните договорености или в административните договорености, според конкретния случай, разпоредби за допълване или изпълнение на настоящия дял, позволяващи по-специално:
 а)
 консултации между Европол и един или повече представители на националното звено за контакт на Обединеното кралство по въпроси на политиката и теми от общ интерес за постигане на техните цели, координиране на съответните им дейности и задълбочаване на сътрудничеството между Европол и компетентните органи на Обединеното кралство;
 б)
 участие на един или повече представители на Обединеното кралство в качеството на наблюдател или наблюдатели в конкретни заседания на началниците на националните звена на Европол, в съответствие с процедурните правила за подобни заседания;
 в)
 приобщаване на един или повече представители на Обединеното кралство към проекти за оперативен анализ в съответствие с правилата, въведени от съответните ръководни органи на Европол;
 г)
 уточняване на задачите на служителите за връзка, техните права и задължения и свързаните с това разходи; или
 д)
 сътрудничество между компетентните органи на Обединеното кралство и Европол в случай на нарушения на неприкосновеността на личния живот или сигурността.
 3. Същината на работните и административните договорености може да се съдържа в един и същ документ.
 Член 578
 Уведомяване за изпълнението
 1. Обединеното кралство и Европол оповестяват всеки поотделно свои документи, в които посочват в разбираема форма разпоредбите относно обработването на лични данни, предавани съгласно настоящия дял, в т.ч. средствата, с които субектите на данни разполагат, за да упражняват правата си, и гарантират, че копие от този документ се предоставя на насрещната страна.
 2. Ако още не са въведени такива, Обединеното кралство и Европол приемат правила, определящи по какъв начин ще бъде осигурявано на практика спазването на разпоредбите относно обработването на лични данни. Обединеното кралство и Европол изпращат копие от тези правила на насрещната страна и на съответните надзорни органи.
 Член 579
 Правомощия на Европол
 Нищо от настоящия дял не се тълкува като налагащо задължение на Европол да сътрудничи с компетентните органи на Обединеното кралство извън компетентността на Европол, както е определена в съответното право на Съюза.
 ДЯЛ VI
 СЪТРУДНИЧЕСТВО С ЕВРОЮСТ
 Член 580
 Цел
 Целта на настоящия дял е да бъдат установени отношения на сътрудничество между Евроюст и компетентните органи на Обединеното кралство в борбата с тежките престъпления, както е посочено в член 582.
 Член 581
 Определения
 За целите на настоящия дял се прилагат следните определения:
 а)
 „Евроюст“ означава Агенцията на Европейския съюз за сътрудничество в областта на наказателното правосъдие, създадена с Регламент (ЕС) 2018/1727 на Европейския парламент и на Съвета (80) (наричан по-долу „Регламента за Евроюст“);
 б)
 „компетентен орган“ означава за Съюза — Евроюст, представлявана от колегията или от национален